Folketing
2001-01-11

Jeg er fuldstændig enig i, at det er helt rimeligt at sidestille dette erhverv med andre erhverv, og at det er et stort eksporterhverv, som faktisk er et af dem, der tjener penge hjem til den velfærd, vi også gerne vil have råd til, og at vi derfor skylder det at behandle det ordentligt. SF ser på det her med åbent sind. Det glæder mig, at man ikke har låst sig fast i en fuldstændig afvisende og restriktiv holdning, så der har jeg også forhåbninger til, stadig væk når forsøget fra Døstrup er færdigt, at SF vil indgå i en konstruktiv dialog. Dansk Folkeparti siger jeg tak for støtten og også for at være medforslagsstillere. Det er positivt, at der også fra den kant er opbakning. Fru Vibeke Peschardt er ikke decideret positivt indstillet, men vil afvente høringen, som vi skal have i udvalget. Hr. Ole M. Nielsen var positivt indstillet, men ville afvente den høring, vi skal have.